STALIŠČE SVETA (EU) št. 7/2010 V PRVEM BRANJU

z namenom sprejetja Sklepa Evropskega parlamenta in Sveta o spremembi Odločbe št. 573/2007/ES Evropskega parlamenta in Sveta o ustanovitvi Evropskega sklada za begunce za obdobje 2008–2013 glede ukinitve financiranja nekaterih ukrepov Skupnosti ter spremembe omejitve njihovega financiranja

Sprejeto v Svetu 25. februarja 2010

2010/C 123 E/01

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 78(2) Pogodbe,

ob upoštevanju predloga Evropske komisije,

v skladu z rednim zakonodajnim postopkom (1),

ob upoštevanju naslednjega:

Komisija je v načrtu politike azila, ki ga je sprejela junija 2008, napovedala, da si bo prizadevala za razvoj CEAS in v ta namen predlagala revizijo obstoječih zakonodajnih instrumentov, da se zagotovi večja usklajenost veljavnih standardov, in okrepila podporo praktičnemu sodelovanju med državami članicami, zlasti s predložitvijo zakonodajnega predloga za ustanovitev Evropskega azilnega podpornega urada (v nadaljnjem besedilu: podporni urad), da bi se okrepila koordinacija operativnega sodelovanja med državami članicami, namenjenega učinkovitemu izvajanju skupnih pravil.

Evropski svet je v Evropskem paktu o priseljevanju in azilu, sprejetem septembra 2008, znova slovesno poudaril, da ima vsak preganjani tujec pravico do pomoči in zaščite na ozemlju Evropske unije v skladu z Ženevsko konvencijo o statusu beguncev z dne 28. julija 1951, kakor je bila spremenjena z newyorškim protokolom z dne 31. januarja 1967, in drugimi ustreznimi pogodbami. Prav tako je bilo izrecno dogovorjeno, da se evropski podporni urad ustanovi leta 2009.

Namen sodelovanja v praksi na področju azila je povečati zbliževanje in zagotoviti stalno kakovost postopkov odločanja držav članic na tem področju znotraj evropskega zakonodajnega okvira. V zadnjih letih so se že začeli izvajati številni ukrepi sodelovanja v praksi, zlasti sprejetje skupnega pristopa k informacijam o državah izvora in glede vzpostavitve skupnega evropskega programa usposabljanja na področju azila. Za krepitev in razvoj teh ukrepov sodelovanja bi bilo treba ustanoviti podporni urad.

V skladu s členom 3 Protokola o stališču Velike Britanije in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, sta Velika Britanija in Irska sporočili, da želita sodelovati pri sprejetju in uporabi tega sklepa.

V skladu s členoma 1 in 2 Protokola o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja –

SPREJELA NASLEDNJI SKLEP:

Člen 1

Odločba 573/2007/ES se spremeni:

Člen 2

Ta sklep začne veljati dvajseti dan po objavi v Uradnem listu Evropske unije.

Člen 3

Ta sklep je naslovljen na države članice v skladu s pogodbama.

Člen 4

Ta sklep se objavi v Uradnem listu Evropske unije.

(1) Stališče Evropskega parlamenta z dne 7. maja 2009 (še ni objavljeno v Uradnem listu), stališče Sveta v prvi obravnavi z dne … (še ni objavljeno v Uradnem listu). Stališče Evropskega parlamenta z dne … (še ni objavljeno v Uradnem listu).

(2) UL L 144, 6.6.2007, str. 1.

UTEMELJITEV SVETA

I. UVOD

Komisija je 18. februarja 2009 sprejela predlog o spremembi Odločbe o ustanovitvi Evropskega sklada za begunce (ERF) (1), ki je spremljal predlog uredbe o ustanovitvi Evropskega urada za podporo azilu (EASO) (2).

Evropski parlament je 7. maja 2009 v prvi obravnavi sprejel mnenje o odločbi o ustanovitvi ERF, glede katere ni bilo podanih sprememb (3), in mnenje o uredbi o ustanovitvi EASO, v katerem je bilo predlaganih 40 sprememb predloga Komisije (4).

V skladu s členom 294 Pogodbe je Svet sprejel stališče o obeh predlogih v prvi obravnavi 25. februarja 2010.

Odbor regij je na zasedanju od 5. do 7. oktobra 2009 sprejel mnenje o prihodnjem skupnem evropskem azilnem sistemu II (5), ki vsebuje več priporočil glede uredbe o ustanovitvi EASO.

II. CILJ PREDLOGA

Odločba o ustanovitvi ERF je v fazi spreminjanja, da bi upoštevali spremembe, ki so nastale z ustanovitvijo Evropskega urada za podporo azilu, in zlasti omogočili uradu, da prevzame odgovornost za določene operacije, ki so se doslej financirale iz sklada za begunce. Evropski urad za podporo azilu naj bi prispeval k boljšemu izvajanju skupnega evropskega azilnega sistema, okrepil praktično sodelovanje med državami članicami na področju azila ter zagotovil operativno pomoč in/ali usklajeval zagotavljanje te pomoči državam članicam, katerih azilni sistemi so še posebej in nesorazmerno obremenjeni.

III. ANALIZA STALIŠČA SVETA V PRVI OBRAVNAVI

Splošno

Pogajanja so potekala v okviru politik, določenih v Haaškem programu, v katerem so podani tudi cilji in instrumenti na področju pravosodja in notranjih zadev za obdobje 2005–2010. Evropski svet je izrazil svojo zavezanost nadaljnjemu razvoju skupnega evropskega azilnega sistema, in sicer s spremembo zakonodajnega okvira in krepitvijo praktičnega skupnega sodelovanja, med drugim z ustanovitvijo Evropskega urada za podporo azilu. V Evropskem paktu o priseljevanju in azilu iz oktobra 2008 se je Evropski svet nato sklenil, da se tak urad ustanovi v letu 2009.

V skladu s členom 3 Protokola o stališču Združenega kraljestva in Irske glede območja svobode, varnosti in pravice, ki je priložen k Pogodbi o Evropski uniji in Pogodbi o delovanju Evropske unije, sta Združeno kraljestvo in Irska sporočila, da želita sodelovati pri sprejetju in uporabi te odločbe.

V skladu s členoma 1 in 2 Protokola o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju odločbe o ustanovitvi ERF, ki zato zanjo ni zavezujoča in se v njej ne uporablja.

Predstavniki Sveta, Parlamenta in Komisije so v skladu z določbami Skupne izjave o praktičnih ureditvah za postopek soodločanja (6) opravili razgovore, da bi sklenili dogovor na stopnji stališča Sveta v prvi obravnavi. Na podlagi teh stikov je bil dosežen dogovor glede besedila uredbe o ustanovitvi EASO in odločbe o ustanovitvi ERF.

IV. ZAKLJUČNA UGOTOVITEV

Stališče Sveta v prvi obravnavi odraža kompromis, ki je bil dosežen v pogajanjih med Svetom in Evropskim parlamentom ob pomoči Komisije. Coreper je 20. novembra 2009 potrdil ta kompromis s sprejetjem političnega dogovora o odločbi o ustanovitvi ERF in uredbi o ustanovitvi EASO. Predsedujoči Odboru LIBE Evropskega parlamenta je medtem v pismu predsedniku Coreperja navedel, da bo v primeru, če se kompromisni besedili pošljeta Parlamentu kot stališči Sveta v prvi obravnavi, članom Odbora LIBE in pozneje na plenarnem zasedanju priporočil, da se stališče Sveta po preučitvi pravnikov lingvistov obeh institucij sprejme brez sprememb v drugi obravnavi Parlamenta. S sprejetjem odločbe o ustanovitvi ERF in uredbe o ustanovitvi EASO bo omogočena hitra ustanovitev Evropskega urada za podporo azilu, ki bo ključnega pomena za nadaljnjo krepitev praktičnega sodelovanja na področju azila.

(1) 6702/09 ASILE 6 CADREFIN 7 CODEC 213.

(2) 6700/09 ASILE 5 CODEC 212 + ADD 1 in 2.

(3) T6-0375/2009, 7.5.2009.

(4) T6-0379/2009, 7.5.2009.

(5) CdR 90/2009 konč.

(6) UL C 148, 28.5.1999, str. 1.